«Jakten»-Lene (25): - Jeg følte meg veldig ensom
Hempa barneskole fra 1999 til 2004. Sigvarhsen står ute i skolegården. I årevis føler hun seg helt alene. - For meg var den tiden veldig vanskelig. Den tiden hvor jeg ble mobbet. Folk tok tak i meg, sa mye stygt og kalte meg forskjellige navn. Jeg var et lett offer. Jeg tok ting veldig innpå meg, og hvis jeg svarte tilbake ble det ofte verre, sier hun til VG. Bortsett fra moren var det ingen som forsøkte å hjelpe. - Jeg fortalte det til lærerne mine, men de forsto vel ikke alvoret. Det gikk utover skolegangen. Jeg klarte blant annet ikke konsentrere meg i timene, og følte meg veldig ensom. Fra mamma fikk jeg mye støtte. Hun sa at hvis jeg ville skifte skole kunne jeg det. Men det ville jeg ikke. Det ble som å rømme fra et problem jeg uansett ble nødt til å møte. Ble innesluttet Ifølge henne selv gikk årene med mobbing hardt utover selvtilliten. Det kommer også frem i kveldens episode av «Jakten på kjærligheten» hvor Sigvarhsen forteller Jakten-bonde Kapelrud om de vonde årene. - Jeg ble veldig stille og innesluttet. Jeg følte at andre stemplet meg som dum hvis jeg snakket høyt. Jeg eide ingen mestringsfølelse og har hatt dårlig selvtillit lenge. At jeg noen gang skulle stifte familie eller at noen skulle bli glad i meg hadde jeg store vanskeligheter for å tro på, forteller hun til VG i forkant av kveldens episode. - Det stoppet da jeg begynte på ungdomskolen, men gjennom de tre årene var jeg veldig farget av tidligere hendelser, og redselen og frykten for at det skulle begynne igjen satt store spor. Jeg klarte ikke ta det for gitt at ingen skulle mobbe meg lengre. Derfor var jeg stille og sa lite. Tross den vonde tiden bestemte Lene Camilla seg for å begynne på hjelpepleien på Storhamar videregående. Der møtte hun en lærer som fikk fart på selvtilliten.- Hun så på meg at jeg slet masse. Jeg husker at hun tok meg til side og fortalte at bare var jeg som kunne gjøre noe med situasjonen. Hun støttet meg på en god måte og fikk meg til å innse at jeg var flink, at jeg egentlig kunne alle svarene. Fire år senere tok Lene Camilla bachelorgrad i barnevernpedagogikk. Det er første gang Jakten-deltakeren har kjent en mestringsfølelse. Kort tid etter, på oppfordring fra moren, bestemte Sigvarhsen seg for å melde seg som frier i «Jakten på kjærligheten». Etter elleve episoder falt Kapelruds sistevalg på nettopp henne. - Det er veldig rart. Man konkurrerer med andre om å vinne hjertet til en annen mann. Lars Thomas ga meg troen på at jeg kan finne en som kan bli glad i meg. - Jeg har lært meg selv bedre å kjenne. Jeg har kommet nærmere målet om å få en egen familie. Det hadde jeg aldri trodd jeg skulle få. - At noen skulle like meg for den jeg faktisk er. Nå føles det litt nærmere. Jeg tror jeg har kommet sterkere ut av «Jakten på kjærligheten».25-åringen har aldri har mottatt noen beklagelse fra dem hun følte mobbet henne - men hun har klart å tilgi. - Jeg har forsonet meg med det. Det plager meg ikke nå i dag. Jeg håper de en gang innser hva de har gjort. Det er et tema som dessverre mange opplever.
I lang tid trodde ikke Lene Sigvarhsen det var mulig at noen skulle bli glad i henne. Så møtte hun Lars Thomas Sletten Kapelrud i «Jakten på kjærligheten».